Men den forestilling vil Bente Noringriis gerne gøre op med.

- Jeg oplever, at hvis du har noget godt på dit CV i en ung alder, er du foran i kapløbet om at vise, at du kan og vil. Boglige kompetencer er ikke alt. De livskompetencer, du får af at have et job og begå dig på en arbejdsplads, er vigtige kompetencer at have, siger Bente Noringriis, der først gav udtryk for sine synspunkter i et læserbrev i JydskeVestkysten.

I læserbrevet skriver Bente Noringriis blandt andet: ’Kære forældre: Slip jeres dygtige unge mennesker løs, lad dem tage ansvar for en god start på arbejdsmarkedet og lad dem få et fedt fritidsjob!’

Jesper fik sit første rigtige job som kandidatstuderende

36-årige Jesper Kronborg Jensen fra Kolding er et af de mennesker, Bente Noringriis taler om. Han blev betalt af sine forældre for ikke at tage et arbejde og i stedet fokusere på sin skolegang.

Jesper Kronborg Jensen har klaret sig godt på arbejdsmarkedet. Han er uddannet fra Syddansk Universitet med en ph.d. i hånden, og han arbejder i dag som forretningsudvikler i Energinet.

Tidligere har han vundet en nordisk forskningspris og er af Berlingske Business kåret som et af landets 100 største talenter inden for sit fag.

- Jeg fik mit første faste job, da jeg læste min kandidatgrad som 24-25-årig. Mine forældre har altid ment, at det var vigtigt at få en god uddannelse, og at jeg skulle være glad for det, jeg lavede. De hjalp mig økonomisk under forudsætning af, at jeg passede min skolegang, siger Jesper Kronborg Jensen.

Man bliver bedre stillet til fremtiden, når det ikke kun er det boglige, det handler om. Bente Noringriis, HR-chef, Legoland

Han er glad for de muligheder, hans forældres økonomiske støtte gav ham i uddannelsen.

- Mit budskab er ikke, at man ikke skal tage et ungdomsjob. Jeg tror bare ikke, det er for alle. Det er derfor, jeg reagerer på det, hun (Bente Noringriis, red.) siger. Hun får det til at lyde som om, det er det eneste rigtige for alle. Og jeg tror, der er mange måder at lære på. Jeg tror også, at unge mennesker lærer, når de går til fodbold og er sammen med vennerne, siger Jesper Kronborg Jensen.

Beskæftigelsesministeriet har bedt Arbejdsmiljørådet om at komme med idéer til, hvordan man kan få flere unge til at tage et fritidsjob.

Men ifølge arbejdsmarkedsforsker Jonas Felbo-Kolding peger pilen i retning af mere uddannelse.